b'\n_START_ARTICLE_\nAmelios\n_START_PARAGRAPH_\nAmelios (lat. Amelius Gentilianus) (200-luvun loppupuoli) oli antiikin kreikkalainen uusplatonilainen filosofi. H\xc3\xa4n oli kotoisin Toscanasta. Amelios opiskeli aluksi Numenioksen teoksia. H\xc3\xa4n alkoi osallistua Plotinoksen luennoille kolmantena vuonna siit\xc3\xa4 kun Plotinos oli tullut Roomaan, eik\xc3\xa4 j\xc3\xa4tt\xc3\xa4nyt t\xc3\xa4t\xc3\xa4 ennen kuin el\xc3\xa4m\xc3\xa4ns\xc3\xa4 loppupuolella. Tuolloin h\xc3\xa4n vet\xc3\xa4ytyi Apameaan, roomalaiseen Syyriaan, joka oli Numenioksen kotipaikka._NEWLINE_Amelios ei ollut h\xc3\xa4nen alkuper\xc3\xa4inen nimens\xc3\xa4; h\xc3\xa4n vaikuttaa valinneen sen ilmaistakseen halveksuntaa maallisia asioita kohtaan, sill\xc3\xa4 sana \xe1\xbc\x80\xce\xbc\xce\xad\xce\xbb\xce\xb5\xce\xb9\xce\xb1 (ameleia) merkitsee kreikaksi v\xc3\xa4linpit\xc3\xa4m\xc3\xa4tt\xc3\xb6myytt\xc3\xa4. Porfyrios kertoo kuitenkin teoksessaan Plotinoksen el\xc3\xa4m\xc3\xa4, ett\xc3\xa4 \xe2\x80\x9dAmelios kutsui itse\xc3\xa4\xc3\xa4n mieluiten nimell\xc3\xa4 Amerios, vaihtaen L:n R:ksi, koska, kuten h\xc3\xa4n selitti, h\xc3\xa4nelle sopi paremmin olla nimetty Amereian, Yhdentymisen, kuin Ameleian, V\xc3\xa4linpit\xc3\xa4m\xc3\xa4tt\xc3\xb6myyden, mukaan\xe2\x80\x9d._NEWLINE_Amelios luki ja kirjoitti paljon. H\xc3\xa4nen kerrotaan muistaneen k\xc3\xa4yt\xc3\xa4nn\xc3\xb6ss\xc3\xa4 kaikki Numenioksen opetukset, ja Porfyrioksen mukaan h\xc3\xa4n kirjoitti yli 100 teosta lausumia ja kommentaareja. Plotinos piti Ameliosta yhten\xc3\xa4 ter\xc3\xa4vimmist\xc3\xa4 oppilaistaan. Amelios oli se, joka sai Porfyrioksen vakuuttumaan Plotinoksen oppien totuudesta, ja sai yhdess\xc3\xa4 t\xc3\xa4m\xc3\xa4n kanssa Plotinoksen siirt\xc3\xa4m\xc3\xa4\xc3\xa4n ajatuksensa kirjoitettuun muotoon. Amelioksen p\xc3\xa4\xc3\xa4teos oli 40 kirjaa k\xc3\xa4sitt\xc3\xa4nyt tutkielma, joka hy\xc3\xb6kk\xc3\xa4si sit\xc3\xa4 k\xc3\xa4sityst\xc3\xa4 vastaan, ett\xc3\xa4 Numenios olisi ollut Plotinoksen oppien alkuper\xc3\xa4inen kirjoittaja._NEWLINE_Muun muassa Eusebioksen mukaan Amelios lainasi hyv\xc3\xa4ksyv\xc3\xa4sti Johanneksen evankeliumin m\xc3\xa4\xc3\xa4ritelm\xc3\xa4\xc3\xa4 Logokselle.'